Дана 12. августа 1944. године, прототип Штурмтигра је послат о пољски град Прушков, а затим у Варшаву да помогне гушењу Варшавског устанка који је подигла пољска Армија Крајова. Једна од граната Штурмтигра, данас се чува у музеју пољске војске у Варшави. Дана 28. августа 1944. године, после успешне дебитантске акције, прототип је враћен у фабрику „Алкет“. Почетком септембра формирана је нова јединица ПзСтуМрКп 1000, наоружана са два Штурмтигра, која је послата у Варшаву. Након гашења устанка јединица је враћена у Немачку. Свих 18 Штурмтигрова ушло је у састав четири посебно формиране јединице (ПзСтуМпКп 1000, 1001, 1002 и 1003). Оне су активно узеле учешће на западном фронту све до краја рата. Неке од ових јединица учествовале су и у Арденској офанзиви, иако им је главни задатак на западном фронту био, одбрана од савезничког преласка преко Рајне. Иако су Штурмтигрови коришћени углавном против већих и непокретних циљева, постоји јединствени случај када је један Штурмтигар уништио три Шерман тенка. Главни непријатељ овим возилима је била савезничка тешка артиљерија и јуришна авијација. Почетком марта 1945. године, када је организовани отпор у Немачкој полако престајао да постои, у јединицама је било још 13 Штурмтигра.